Cesarhanmun/geonobi-data huggingface dataset:
地名: 淸道 (慶尚道, 郡)
年: 1495.0

○禮曹據忠淸道觀察使書狀, 啓: "緇流之徒, 當國之喪, 多畜鷹犬, 公然調放。 廣占田園, 蕃育牛馬。 或(對)
                〔帶〕
              妻育子、或通官妓, 容隱年丁, 誑誘愚民。 或稱社長、或稱道士, 男女雜遝, 相奸無忌, 敗毁風俗, 漸不可長。 畜鷹犬僧人, 請出其不意, 掩捕科罪; 稱社長、道士者及知而不告維那, 竝推鞫科罪; 違法創造寺社, 亦依書狀, 撤去其寺刹; 奴婢、牛馬、布穀, 令該曹區處。" 傳曰: "僧人等果有所犯, 則固當依法治罪。 然亦是吾民, 所居之舍, 不可遽令撤去。"
地名: 淸道 (慶尚道, 郡)
年: 1497.0

○司諫崔溥啓: "崔應賢所啓, 社稷用羊當矣。 然失禮之事, 又有大於此者。 《書》曰: ‘犧牷牲。’ 釋之者曰: ‘體完曰牷。’ 又《春秋》曰: ‘鼷鼠食郊牛角, 改卜牛。’ 由此觀之, 雖一毫毁傷, 不可用也。 《五禮儀》註: ‘羊豕分七體。’ 七體卽兩髀、兩肩、兩脅竝脊而爲七。 其註曰: ‘脊居中。’ 今不知文理者以謂: ‘但用脊, 而頭尾不用。’ 甚失禮文之意。 自今毋去頭尾, 連脊用之何如?" 傳曰: "不可以一人之言, 而輒改前例, 其問于禮官。" 又啓: "忠淸道
              定山縣有僧人押一僧來告縣吏曰: ‘此僧公賤逃亡人也。’ 縣吏卽枷僧, 退食於家, 僧用刀斫其告者。 又有全羅道
              羅州生員金孝貞路遇州吏騎馬掠過, 責以無禮, 吏拔劍將剌, 其奴以身翼蔽, 乃剌奴洞胸, 又剌孝貞, 誤中馬頸。 已皆收捕, 將置於法, 然自上卽位以來, 不聞孝子順孫, 而風俗之薄至於如此, 請與大臣議移風易俗之道。" 傳曰: "予之不德所致, 不可更議移易之方。 且其人旣已捕鞫, 終乃治罪, 則人將懼法而不犯矣。"

○掌令李守恭啓金孝江、洪若衷、沈順路事及吏曹官吏操弄政柄事, 不從。 又啓: "忠淸道
              黃澗縣
              雙林寺有田二十餘結, 其寺僧淨心娶其寺婢, 生子還俗。 其田已分屬於縣及鄕校。 此非先王施舍之田, 而今命還給未便。" 不從。
地名: 淸道 (慶尚道, 郡)
年: 1498.0

○傳曰: "其令兼司僕將, 率兼司僕等, 出建陽門外, 圍把延英門、賓廳等處, 禁人出入。" 義禁府郞廳洪士灝拿金馹孫繼至, 命義禁府拿致許磐。 時, 馹孫以戶曹正郞丁母憂, 服闋以風疾居慶尙道
              淸道郡, 磐以權知承文院副正字在官。 上御修文堂前門, 尹弼商、盧思愼、韓致亨、柳子光、愼守勤、注書李希舜入侍。 命進馹孫于座前, 傳曰: "汝於《成宗實錄》記世祖朝事, 其直言之。" 馹孫曰: "臣何敢隱? 臣聞, 權貴人乃德宗後宮, 而世祖嘗召之, 權氏不奉旨, 臣書此事。" 傳曰: "聞諸何人?" 馹孫曰: "所傳聞之事, 史官皆得以記, 故臣亦書之。 所聞處恐不當下問也。" 傳曰: "《實錄》當直筆, 豈宜妄書虛事? 所聞處其直言之。" 馹孫曰: "史官所聞處, 若必問之, 竊恐《實錄》廢也。" 傳曰: "其書必有情, 所聞亦必有處, 其亟直言。" 馹孫曰: "古史有曰先是者, 有曰初云者, 故臣亦敢書先朝事。 其所聞之處, 則貴人姪許磐也。" 傳曰: "汝之出身不久, 以世廟事, 書《成宗實錄》, 其意云何?" 馹孫曰: "所傳聞之事, 左丘明皆書之。 故臣亦書之。" 傳曰: "日者上疏, 請復昭陵者何也?" 馹孫曰: "臣出身成宗朝, 於昭陵有何情乎? 第觀《國朝寶鑑》, 祖宗不絶王氏, 又置崇義殿, 俾奉其祀。 至於鄭夢周子孫, 亦得保首領, 此皆祖宗美德, 當傳之萬世者。 人君之德, 莫加於仁政, 請復昭陵者, 欲君上行仁政也。" 傳曰: "其書權氏事也, 必有共議之人, 其言之。" 馹孫曰: "國家設史官者, 重史事也。 臣欲供職, 敢書之。 然若此重事, 安敢與人議之? 臣旣輸情, 請獨死之。" 傳曰: "爾又書德宗
              昭訓尹氏事, 聞諸何處乎?" 馹孫曰: "此亦聞諸磐也。" 傳曰: "何時、何處, 與何人共聞乎?" 馹孫曰: "所聞日月及處所, 則不能追憶。 然如此重事, 豈敢與雜人言之? 臣實獨聞。" 傳曰: "磐之語二事, 其在一時乎?" 馹孫曰: "然。" 傳曰: "此重事, 何忘之有? 爾所聞處、日月及共聽之人, 其悉言之。" 馹孫曰: "日月與聞處, 臣實忘之。 臣已言大事, 何敢諱此? 磐或宿臣家, 臣亦或宿磐家, 同宿時磐言之, 臣實獨聞。" 傳曰: "爾又書樂歌事, 聞諸何處乎?" 馹孫曰: "雖童謠, 古人亦皆書之。 故臣亦幷載此也。 《後殿曲》哀促之音, 而國人好之。 雖街童巷婦, 亦皆歌焉。 臣憂國愛君, 常慮之。 及賜假在讀書堂, 成宗賜酒殽, 臣將其餘物, 泛舟至楊花渡, 欲聽琴, 招茂豐正
              摠, 摠抱琴而來, 彈《後殿曲》。 臣語摠曰: ‘何好此曲?’ 其後修史之時, 臣實愛君書之, 固無他情。" 命進許磐于座前, 傳曰: "汝與馹孫有所言, 其悉陳之。" 磐曰: "臣無所言。" 傳曰: "爾不知馹孫耶?" 磐曰: "臣於辛亥年, 往金海奴家時, 馹孫以事被鞫于金海。 臣聞其名往見之, 遂相從。 然未嘗同處讀書, 深相交結, 亦無所言之事。" 傳曰: "爾所言, 馹孫已發, 爾敢隱耶?" 磐曰: "實若有之, 何敢欺天? 請與馹孫面質。" 傳曰: "汝與馹孫語權貴人、尹昭訓事, 敢終諱歟?" 磐曰: "臣乃貴人三寸姪也, 宮禁事何敢言之? 馹孫引臣者, 計窮而然也。" 命召馹孫, 傳曰: "磐諱之, 爾其面質。" 馹孫曰: "臣非係連宮禁, 何從聞之? 臣實聞諸磐也。" 磐曰: "宮禁事, 臣何敢言? 馹孫計窮如此, 或是病深昏迷而然爾。" 馹孫曰: "臣雖昏迷, 何至妄言?" 上知磐詐, 命杖訊于前。 磐受杖三十, 猶不輸情。 命弼商等鞫馹孫等于賓廳。
地名: 淸道 (慶尚道, 郡)
年: 1499.0

○壬子/受常參、朝啓。 承旨金崶啓: "忠淸道
              忠州住僧道守奸私婢莫德, 同謀殺本夫崔世貴罪, 三覆。" 王曰: "依律。"
地名: 淸道 (慶尚道, 郡)
年: 1501.0

○甲寅/受常參, 朝啓。 承旨張順孫啓: "忠淸道
              忠州囚私奴玉同打殺八同罪, 絞待時, 初覆。" 王曰: "依律。" 御經筵。 侍講官金千齡曰: "曺淑沂作《偸桃說》以獻。 臣等以謂, 本道軍卒不過四五百, 而分爲防禦, 率其餘卒, 輕入彼土, 彼人若知吾軍不多, 伏兵要路遮擊, 則將以耀兵, 而反爲所陷, 請按其罪。" 王曰: "試之可矣。" 領事成俊啓: "淑沂作《說》以聞, 似不穩當, 然在世宗朝亦嘗爲之。 近來武人多陳此策, 弘文館不知此意, 恐其致敗。 然深入則或有見敗之危, 若依淑沂之策, 則非深入彼地, 遠不過一百里, 而只耀兵示威。 雖云: ‘野人逐水草而居, 無恒居之地。’ 然彼亦耕農, 若二三次耀兵, 則必奔竄失所, 不暇刈穫, 豈不畏懼乎? 今柳順汀以主將鎭邊, 使之率軍越江, 以耀兵威, 則萬無致敗之疑。"
地名: 淸道 (慶尚道, 郡)
年: 1502.0

○庚戌/受常參, 御經筵。 講至《大學衍義》
              竇憲、梁冀權盛事, 王曰: "不使外戚至此, 其道何由?" 侍講官姜澂曰: "自古人君委其權柄, 故其驕縱如此。 外戚當施恩典, 不可授權柄也。" 領事李克均曰: "人主以外戚爲親信, 必委之權柄。 外戚得權, 則怙寵滅義, 附己者進, 貳己者退, 生殺在手, 故人無有忤之者。 威柄潛移, 人主不悟, 及至禍成, 雖悟何及? 此古今通患。 外戚上得君寵, 下無忤己, 其不專權、自恣鮮矣。" 又至梁冀惡帝聰慧之語, 王曰: "人君聰慧, 良爲美德, 惡之何耶?" 澂曰: "帝聰慧, 故指冀曰: ‘跋扈將軍。’ 冀安得不惡乎?" 克均曰: "當時人主廢立, 在冀之手。 利其幼沖而立之, 帝知其跋扈, 此冀之所以惡也。 使外戚至此, 良可寒心, 豈非後監乎?" 大司諫閔暉曰: "宗簿寺所以糾察宗親, 己不正則何以撿下? 桂城君
              恂犯法甚多, 不合本寺提調, 請遞之。" 執義金硉曰: "暉言是也。 以宗親不加罪, 或有傷打人。 如鳳安君遂成積弊, 則驕縱無忌, 將難制矣。 《大學衍義》亦言外戚驕縱之事, 殿下目擊其弊, 諸君、外戚何有異哉?" 硉更啓: "今年荒甚, 京中猶得轉賣而食, 故凶年不能害也。 外方雖有財物, 貿遷實難, 士族坐受飢困。 昔有持段衾餓死者, 勢使然爾。 請設常平倉, 財物折直許貿, 則庶無此弊。 且近年寒甚, 不停土木之役, 民冤可知, 請一切停之。" 王曰: "土木之役, 雖有一二處, 皆所不得已, 且皆垂畢矣。" 受輪對。 司醞署主簿安孟禮啓曰: "刑罰失中, 則易致冤枉。 傷和召災, 未必不由於此。 前頒降《律條疏議》, 請多數印出, 頒賜百官, 講明其意, 用以剖決, 庶無差失。" 長興庫令李熙啓: "凡大小祭享, 京外各陵殿, 皆差遣祭監監察, 而獨不遣齊陵。 其行祭時, 雖有失儀者, 誰敢糾察? 自今以後, 依英陵例, 預定監察。 先王先后(忌晨)
                〔忌辰〕
              齋時, 設辦之寺, 稱其差備, 徵聚京畿寺僧, 而負木軍人以各司數小奴子定送, 其弊不貲。 自今以後, 令僧徒負木, 勿定各司奴子。" 長興庫主簿鄭琇啓: "楮貨之於國家, 其用不緊, 而弊多有之。 外居奴婢身貢備納時, 奴子緜布一匹、楮貨二十張; 婢子緜布一匹、楮貨一十張, 每年納貢, 已有恒式。 但楮貨不産外方, 而備納無由, 故各官吏濫收價布而來, 求於京中, 艱苦貿納, 未得畢納, 至於逋亡者有之。 臣意, 奴婢身貢上納時, 勿用楮貨, 皆以緜布量數納之。" 司僕寺主簿申從年啓: "內司僕、本寺箭串等處立養馬料, 取用于軍資分監、江監、廣興倉, 或因事故, 未得趁時受出, 且輸轉有弊。 依前例, 附近京畿、忠淸道貢稅內, 一年所用, 磨鍊納本寺, 逐日給養。" 司宰監主簿洪錫龜啓: "寬民一分, 則民受一分之賜。 近來年險, 民間貧乏, 比古尤甚。 臣意, 往年未納公債, 限三年以上蠲減, 以蘇民生。"
地名: 淸道 (慶尚道, 郡)
年: 1504.0

○傳曰: "軍器寺婢注莫手子孫, 於正續案削去可也。 若有言注莫手之事者曰: ‘以某事, 國家如是。’ 云也, 則以棄毁制書律論之。 其曉諭中外, 且諭忠淸道觀察使安琛, 注莫手所居忠州官正續案, 亦削之可也。"
地名: 淸道 (慶尚道, 郡)
年: 1507.0

○庚戌/憲府啓朴義榮、尹宕、韓效元、金禹瑞、金從孫、申恭, 金延壽等事, 諫院啓南致元、尹湯老、朴義榮等事, 且啓: "刑曹正郞柳泓, 無識頏童, 徒以靖國功臣, 濫授治事之地, 請改正。" 政院啓曰: "金從孫人品不知也, 但忠淸道等處, 有大黨, 啓請親往捕捉。 臣等問何以知之, 答曰: ‘婢夫所言也。’ 臣等已謂不知事者, 其後溫陽醫女, 以從孫聽人請囑, 誣平人爲盜, 而捉囚告狀于法司。 問諸從孫則曰: ‘以政院吏鄭進忠請之也’ 云。 憲府之請問於臣等者, 以此也。" 傳曰: "朴義榮、尹宕、韓效元、金禹瑞、南致元、柳泓、尹湯老等事, 不允。 金延壽、金從孫、申恭, 其遞之。"
地名: 淸道 (慶尚道, 郡)
年: 1508.0

○癸未/御朝講。 司諫李希孟、持平申鏛, 論啓前事, 鏛又曰: "近來積弊, 已盡革除。 然兵與食, 國之重事, 今國家軍額減耗, 雖皂隷、羅將, 亦不得充數。 而宰相則濫占數外伴人, 其弊已久, 堂下官有勢者, 亦多濫占, 守令則與其隣官, 互相換占。 今若推刷, 則軍額可增萬餘戶矣。 然宰相、守令, 相與符同, 故推刷甚難。 前者已令各道監司推刷, 而無一人摘發者, 當議于大臣, 別立科條, 以刷之, 或令無奉足軍士自望, 則軍額必增矣。 今者功臣嫡長, 雖在襁褓之中, 亦皆受祿, 此甚不可。 以王子君之親之貴, 猶不得如此, 況功臣子乎? 今宜使嫡長年滿十五以上者受祿, 亦未爲薄待功臣也。 國家設軍職者, 爲宰相無屬處者, 與朝官無所歸者, 使之受祿也。 今則雖如甲士、別侍衛、遞兒, 其取才者不足, 則以其餘授之他人, 假如實官少有故, 則卽出假官, 以付軍職, 雖實官復任, 而或有勢者, 終不減下。 夫祿者, 所以待夫任事者。 今無事坐食者, 皆罷去, 則於國家庶有益矣。" 希孟曰: "民惟邦本, 今國本憔悴, 軍額減耗, 誠爲可慮。 在前皂隷、羅將, 只以京畿人充定而有餘, 今則至以忠淸道人, 爲之代立者, 皆是無賴之徒, 侵虐百端, 民不堪命。 在成宗朝, 代立者徙邊, 今亦嚴禁, 使皂隷蘇復可也。 且今者軍額, 雖多而無實, 絶戶居多。 一戶逃散, 徵於一族及切隣, 以此一族、切隣, 相繼流離, 投於豪富之家, 爲奴隷之役, 此非細故也。 兵與食爲一體, 敷軍額廣儲蓄等事, 殿下所當軫念者也。" 上曰: "伴人事, 予亦曾聞有此弊。 但今之宰相, 豈有如是者乎? 然亦安知其有如所云者乎? 法司所當糾察。"
地名: 淸道 (慶尚道, 郡)
年: 1509.0

○甲子/御朝講。 大司憲權弘、司諫尹耕啓具壽永、魚箭事。 特進官李蓀曰: "魚箭固當給民。 臣爲忠淸道兵使時, 詳知之。 以魚箭稅, 爲檢律、審藥、各浦僉使、萬戶支供, 今宜先給各浦, 餘還貧民。" 弘曰: "全羅道爲場門, 猶京之市也。 前者高台弼爲觀察使, 因年凶設立, 以爲賑恤之策, 務本者少, 逐末者多, 盜賊因此滋起。 請下諭監司革罷。 巫覡, 自祖宗朝, 黜諸城外, 今者南方男人爲巫事, 年少無髯者, 假着女粧, 出入士族之家, 因而有醜聲。 安琛爲觀察使時, 刷出盡屬各官奴婢。 然舊習猶存, 今復滋熾, 請盡刷出, 以實西北方空虛之地。" 同知事申用漑曰: "崇尙淫祀, 城內猶然, 況外方乎? 不唯此弊。 其父母喪葬, 傾家財, 多造油密果, 高排鍮盆, 會客張樂娛尸, 名之曰: ‘靈撤夜。’ 貧者拘於此風, 過期未葬, 此非美俗。 請下諭觀察使, 痛革爲當。"

○戊午/御朝講。 參贊官宋千喜臨文曰: "二南爲正風, 此下十三國爲變風, 皆列於樂(官)
                〔府〕
              , 備觀省而垂鑑戒。 臣爲掌樂院正, 觀之女樂, 多不正, 皆以男女相悅之詞歌之, 甚爲褻慢。 如此不正之音, 不當用於燕饗。 請令掌樂院, 敎習詩章, 用之燕禮。" 司經閔壽千曰: "雖不得敎以詩章, 別製樂章敎之可也。 聲音與政流通, 不可不正也。" 掌令許硡、正言金璇, 論啓宣陵執事加及削去大禪取才等事, 不允。 領事柳順汀曰: "度僧及大禪取才, 雖舊法, 非因時損益可行者也, 改印《大典》時, 削去爲當。 且近聞龍川西面蜜串, 與遼東
              佛後里相近, 只隔一水, 我國人民, 多避役入歸, 唐人亦多往來貿易, 或相奪牛馬, 而無禁防。 幸與爭鬪, 則不無釁端, 請令其道節度使看審, 嚴其禁防, 使不得交通也。 宣川、郭山兩邑之間, 有宣沙浦鎭。 今無倭變, 而防禦不緊, 請移設蜜串, 使備禁防。 然邊事難以遙度, 竝令其道節度使, 看審利害便否, 然後移設措置如何? 麟山海口, 屯田土地沃饒, 禾穀甚好。 已墾處可落種二百餘石, 其未墾處, 盡起耕, 則可至千餘石。 然則其利無窮。 且其處米穀稀貴, 輸內地之穀, 供饋唐人, 若盡墾陳地, 則米穀賤, 而亦無輸轉之弊矣。 臣又聞義州
              於赤島, 今年起耕, 禾穀甚美。 但農人渡江往來, 耕作未便。 鴨綠江, 到義州
              九龍淵, 岐而爲二。 東流爲鴨綠, 由義州城底而去, 西流爲西江, 由黔同島地面而去, 經數三里, 復與鴨綠合流, 其中爲於赤島。 居民欲塞鴨綠岐流處, 導注于西江, 使於赤島連陸, 以便耕作, 至有欲上言者。 臣前任義州牧使時, 李克均亦欲塞鴨綠岐流處, 導注于狄江, 使黔同島連陸, 以便耕作啓, 令臣與觀察使, 同審便否以啓。 臣其時審其便否, 鴨綠與狄江, 不相接, 地勢亦高, 不可導注合流, 若西江則可以導注矣。 今三浦船軍, 常無緊關役事, 令其人防塞移注似便。 令其道觀察使, 同義州牧使, 審其便否, 啓聞何如? 且入居之事, 須急速磨鍊, 使預先治裝, 趁時入送可也。" 參贊官宋千喜曰: "限年事宜, 與大臣議而爲之。 臣嘗於忠淸道見之, 良民役重, 多欲投屬爲私賤, 是以良民漸少。 申公濟前任綾城縣令時, 有一人列書人名而來告曰: ‘此是公家逃奴婢, 居于某處, 請推尋。’ 公濟曰: ‘我素無奴婢。’ 不受其言。 其人退而言曰: ‘癡哉! 其員。 如此空得奴婢, 豈易乎?’ 其後又有一人來告者, 公濟亦不受之, 令人逐出之。 以此觀之, 朝官若無廉介, 則良民願爲奴婢, 豈拒而不受乎? 必多有壓良爲賤者矣。" 許硡曰: "大抵良民願爲私賤者, 全羅道尤甚。 下三道豪猾之家, 多占良民於戶內, 故成宗朝遣官搜刷。 今聞咸鏡道亦如此, 雖軍籍時, 亦脫漏, 請依成宗朝例, 遣官搜刷。"
地名: 淸道 (慶尚道, 郡)
年: 1511.0

○下書于忠淸道、江原道、黃海道及濟州。 大略以倭奴竊發無常, 戒飭邊備也。
地名: 淸道 (慶尚道, 郡)
年: 1512.0

○丙辰/御朝講。 大司憲李自健、正言兪仲翼, 論啓前事。 上曰: "武科以分數取之者, 以武士多往南北故也。 今若更改, 則與前議不同耳。 忠淸道果爲汎濫矣。 如黃海、平安等道, 文臣守令稀少, 雖不可永爲恒法, 遣御史取之, 可一爲之。" 知事金應箕曰: "玉終已議處絞, 國家於死囚, 愼重至矣, 故令啓三覆。 其在祖宗朝, 以好生之德, 加欽恤之意, 凡士族婦女失行者, 皆不置刑。 鄭殷富之妻失行, 而定屬官婢。 今若決杖定屬, 則爲賤人矣, 以士族爲賤人亦重, 豈無懲戒改行者? 廢朝嚴法重刑, 故置死刑, 今者以此, 添載法條, 似不可也。" 侍讀官金正國曰: "玉終置刑, 甚不可。 人君不可以嚴刑化下。 士族失行者, 與賤人雖異, 死刑不可立也。 其在祖宗朝, 非不知置刑, 而使之定屬者, 意有在也。 大抵法愈峻, 而犯之者無忌。 成宗朝, 以於乙于同處死者, 亦未得其宜也。 廢朝雖置諸死刑, 人君承亂政之後, 宜用寬典也。" 上曰: "衆議云若定屬爲婢, 則反遂淫慾。 此獄有異於他, 死刑雖重, 無他法以懲之, 故然爾。 但今言不可以嚴刑化下, 是言至當。 豈可以此, 化其淫俗乎?"
地名: 淸道 (慶尚道, 郡)
年: 1514.0

○忠淸道
              沔川居忠順衛郭純長女年十五, 適朴忠幹, 忠幹病死, 葬楊州。 未幾其地入禁標, 郭氏移葬他所, 如是者三。 居喪盡哀, 喪畢猶素服, 不食肉, 安神主於房內, 食飮必祭, 一如生時。 哭泣無時, 朔望及節日, 必親祭於墓所, 至今十年, 猶不少怠。 末女年十六, 適具世忠, 家遇癘疫, 遇者輒死, 世忠避出而死。 郭氏時方病苦, 聞喪奔訃, 已成殯矣。 卽開棺改歛, 居喪盡哀。 喪畢素服不食肉, 祭祀一如其兄, 至今八年, 不少衰。 父純無子, 兩女至誠孝養, 終始如一。 甲士金碩俊, 故節度使金奉元孽子也。 幼時母死, 事嫡母及庶母, 奉養必以甘旨, 漁獵不避寒暑。 奉元卒, 居喪盡禮, 服除立主, 朝夕上食, 一象平時, 至今不廢。 遇父母忌日, 則盡一朔素食, 出入時別定婢子行祭。 事聞, 竝命旌門復戶。
地名: 淸道 (慶尚道, 郡)
年: 1516.0

○辛亥朔/御朝講。
                【是日, 上內御澣濯苧衣綘紗袍, 色亦褪損, 左右服其儉素。】
              掌令金希壽、正言表憑啓(忌晨齋)
                〔忌辰齋〕
              、長利等事, 不允。 特進官成夢井曰: "上日御經筵, 礪精圖治, 期見淸明之治, 臺諫所啓之事, 至今不允, 衆心皆以爲未便。 前朝五百年間, 崇佛太甚, 卒以亡國。 至于我國, 則不甚崇信, 成宗旣罷祝壽齋矣。 今若革此事, 則人心豈不爲快? 且卽位十年之間, 民物阜盛, 然鄕村舊里流亡甚多, 滿目陳荒者, 皆是良田, 而其稅則猶存。 夫平地陳田收稅之法, 爲惰農而立也。 今之陳荒田地, 民雖欲耕墾, 而不敢者, 恐各年陳稅, 皆徵於己故也。 守令亦不能使民耕墾, 請自明年, 令民耕墾, 而勿徵其稅, 使民樂於耕懇爲便。 且軍額多, 而民丁少, 故守令不得充其數。 如水軍番上時, 雖稚弱, 皆充其丁數, 以徵其價。 故愚民欲姑息免罪, 不計後日之事, 至賣牛馬、田宅, 以備其價而給之。 守令亦不能禁之者, 恐或有闕軍而獲罪也。 徵其番價於一族、切隣, 其弊不貲, 如此之弊, 須當急救。" 領事鄭光弼曰: "全羅道猶有旅外軍士, 忠淸道, 乃內地, 而防禦不緊。 若不能裁減軍額, 則權減水軍, 何如?" 上曰: "軍籍之弊, 及於一族、切隣, 邦本日縮, 減軍何如?" 光弼曰: "減軍籍亦難。 但兩界之民, 流移死已殆盡, 或投托爲私賤, 若有事變, 其將奈何? 國家雖有甲士、正兵, 亦皆不實。 反覆計之, 未得其宜, 但權減水軍之數, 似當。" 上曰: "良民多, 則軍額自實矣, 近者良民少, 而私賤多。 守令賦役不均, 良民先受其弊, 皆樂爲私賤矣。" 光弼曰: "臣於前日, 以六十年以前, 爲奴良所生, 勿受理事, 已建議啓之。 然恐或有背主者, 故僉議以六十年爲太久, 更限五十年以啓。 若以四十年爲限, 而過四十年後, 勿許本主推尋, 則庶或可矣。" 參贊官尹殷輔曰: "臣前以軍籍敬差官, 往咸鏡道而見之, 己巳年軍籍磨鍊時, 軍士皆無保人。 欲搜括良丁, 以充其數, 則又無良丁。 其元額太多, 若不得充數, 則恐有罪責, 故守令皆虛張其數, 以官糶分給人丁之數, 而充之, 故官糶分給時, 多錄虛名。 六鎭之人, 以人名不足, 故家畜犬名, 亦皆錄焉。 官糶納時, 亦以虛數充之, 故其見存軍額, 皆是虛張。 臣恐軍士元額過多, 故至於虛張。" 希壽曰: "近聞, 北道以皮物貿易之, 故我國鐵物盡入彼地。 古則胡人之箭, 皆以鹿角爲鏃, 今則皆用鐵鏃, 鐵物之多入彼地, 從可知矣。 此必將以鐵物貿皮物, 以塞宰相及朋友之請, 或營己私故也, 朝官所着貂鼠皮, 一切禁斷。 且近者朝官好着黃狂皮襖子, 此亦可痛禁也。" 光弼曰: "此言至當。 果以鐵物貿皮物則鐵物多入於彼地, 又以農牛貿皮物, 尤爲不當。" 上曰: "鐵物多入彼地, 其不利於我國, 大矣, 專由皮物貿易故也。 黃狂皮事, 予所未知也。" 光弼曰: "黃狂皮作襖, 古所未見, 自廢朝初年始焉。 且咸鏡之民, 本皆愚直。 國家以採銀貿穀之故, 許遣商賈, 然商賈以緜布貿民穀, 其地之民貪於綿布, 罄盡所儲之穀以易之。 以此, 商賈深入五鎭, 禁物多入於彼地矣。" 上曰: "咸鏡道採銀, 初欲補軍資。 然所貿之穀, 皆民之穀, 雖採銀, 無益矣。" 光弼曰: "臣意, 磨天嶺、磨雲嶺, 最爲高截, 貿銀商人, 使不得踰越此嶺, 只納穀於端川以南, 次次輸入於北道, 可也。 若使商人深入北道, 則京商皆奸黠之徒, 陰誘其民, 率來于京, 又多貿農牛而來, 亦甚不可。" 表憑曰: "勿令採銀, 上敎至當。 商賈之貿銀者, 誰能載穀而歸乎? 皆持有色之衣, 往貿其地之穀, 罄民穀而補軍資, 尙安有所益哉?" 上曰: "採銀事, 予意則初以爲難, 而大臣以爲當採矣。" 表憑曰: "以端川採銀之故, 鐵物多入於彼地, 銀亦多入於中原, 民且盡耗所儲之穀。 此, 三大弊也。" 光弼曰: "北道之民, 常不節用, 平居飮食, 費用甚多。 一遇凶荒, 便至飢死, 須當貿穀, 以補軍資, 或以此救荒, 可也。 但二弊, 宜可除也。"
地名: 淸道 (慶尚道, 郡)
年: 1518.0

○忠淸道觀察使李世應拜辭, 上引見而語之曰: "撫恤民生, 守令之職; 黜陟嚴明, 觀察使之任。 且觀察使, 一道風化之主。 近來有奴殺主、子殺父, 亦當先化之也。 至於勸農桑、恤刑獄等事, 亦可盡心。" 世應曰: "風化之不美, 由於學校之不興, 學校之政, 尤所當先。 至於刑獄、農桑等事, 臣欲盡心, 但恐力有不及也。"
地名: 淸道 (慶尚道, 郡)
年: 1519.0

○癸卯/禮曹啓曰: "玉種以婦人, 能爲丈夫所不能之事。 友愛節義, 宜優加賞典。 上敎以爲可旌門, 是甚當。 但婦人外父母家, 而內夫家, 則此事雖褒異, 而以妹爲其娚割指, 此實三綱外事, 豈可與盡孝友者, 同典旌表也? 《大典》云: ‘孝友節義者, 賞物; 優異者, 旌門復戶。’ 臣之意若依《大典》賞物復戶, 則於褒賞之典得中矣。 敢啓稟。"
                【忠淸道
                  木川縣女玉種, 其娚戒根得惡疾, 斷手指, 燒屑和酒而饋, 病得差。 又有京中中部
                  長通坊私婢淑美者, 年十四, 而其母病將死, 割股燒饋得差。 禮曹啓以玉種賞物復戶, 而淑美旌門復戶, 上問禮曹曰: "玉種於兄弟致誠, 人所尤難。 可與淑美同旌門復戶。" 故來啓如此 。】
              
            

○庚午/御朝講。 大司憲趙光祖曰: "崔重洪, 不可不遞。" 右贊成李長坤曰: "臣爲掌樂院提調。 樂律之事久廢, 已令擇其年少文臣, 讀習《律呂新書》矣。 然此輩只解用律, 固無成效矣。 今須更定節目, 令《性理大全》所讀之人, 講明之可也。 近日臺官論忠淸道觀察使柳雲事。 臣聞雲於都事金公藝父母茶禮時往見之, 以淸州官婢
                【乃舊奴也。】
               唱歌, 似不甚妨。 且其鎭川樓上唱歌事,是虛語也。 臺官聞儒生之妄傳, 必信而啓之也。 此不可不察。" 上曰: "臺諫有一時所聞, 則不可不啓, 若錯聞而妄啓, 則不可也。" 光祖曰: "長坤, 乃大臣也, 以愛惜人材而啓之耳, 若少有私意, 則是妨臺諫之言路也, 長坤豈有私意哉? 此事果李延慶所啓也, 竝於父母茶禮時唱歌, 則豈甚不可哉? 延慶所聞, 亦豈可盡信? 樓上唱歌事, 更聞之, 則專是虛事耳。 延慶有慷慨之志, 故聞之卽啓, 長坤之言, 可斟酌而聽也。 專以臺諫爲非, 則有弊矣。" 上曰: "風聞雖如是, 後必知其虛矣。" 光祖曰: "近來武科, 多至五十人, 此甚不可。 給其科名, 而務悅人心, 則是亦姑息之計也。" 上曰: "文、武科別試, 無定規矣。 前者大臣等, 以邊方有事, 欲廣武士之路故然爾。" 記事官李構曰: "臣歸覲于慶尙道聞之, 醴泉郡守曹致虞, 承差出去, 空官時, 有一人馳馬入郡, 坐於東上房, 會吏卒點考, 又會僮奴, 問衙中食口及雜弊, 一邑以爲御史暗行, 顚倒蒼黃, 終問其人, 則乃舍人司藥資求請書吏也。 其所持書狀, 乃舍人閔壽千、蘇世讓等名署也云。" 上曰: "此事至爲過甚。" 構曰: "臣見外方之事, 以有鄕約, 故皆知廉恥矣。" 光祖曰: "鄕約本意則不如是, 今之鄕約, 大似迫促, 甚非王道之事也。 其故乃監司, 迫而使之行也。 京中亦如是, 故臣召五部言之矣。 治道不可急迫。 當以德優游而使民化之, 然後可以言治也。"
地名: 淸道 (慶尚道, 郡)
年: 1521.0

○傳曰: "臺諫請問安瑭, 何以爲之?" 大臣等啓曰: "瑭知其機, 而不告, 固失也, 然其率子歸鄕, 專欲止子之惡。 其情則可矜, 是豈瑭之罪乎? 且已經大臣, 其必直啓也。 其招于政院, 下問何如?" 傳曰: "可。" 安瑭詣政院啓曰: "臣前年春, 風濕病發, 避寓人家。 子處謙、處諴、處謹遭母喪, 常守廣州廬, 時時來見卽還。 今年八月十八日脫喪後, 處諴素多疾病, 臣常率居服藥治療, 不出門外。 處謙則在昭格署洞本家, 處謹則在長興庫洞妻家。 九月間, 處謙則忠淸道
              平澤等處農所監打作, 處謹則黃海道
              白川地監打作, 處謙則同月晦時, 處謹則今十月初, 生還入京。 臣與子息等常言曰: ‘汝等罷榜, 吾亦收告身, 愼勿往見朋友雜言。’ 常常敎戒, 而處謙不從敎令, 或橫行不義之地, 飮酒不謹, 臣日日叱勑, 而臣欲退居忠淸道
              陰城地, 今月初六日, 率處諴出居門外靑坡家。 處謹則妻母病苦侍藥, 而妻母身故, 因此不到門外家。 處諴言其兄處謙飮酒于不義之地, 有大臣謀害之意, 四寸弟安珩來門外家, 亦如是云云, 臣驚惑失措, 令奴子招處謙, 多般叱勑、歐打, 初九曰率處謙, 宿于樂生驛, 初十日至于駒興驛。 臣本以病人, 不得運身, 留此驛。 臣及處諴則宿于東上房溫突, 處謙則因房窄, 宿于西上房。 夜半義禁府都事至, 臣與處諴顚倒出庭, 處謙已逃矣。" 杖訊安處謙, 供曰: "臣與處諴同死於一劎事: 以詩山正擧事之言, 語諸處諴, 則泣下不應, 與臣意相反, 同死於一劎云云。 門隙啓達事: 臣實言之, 擧事後設有譴責, 如之何云云。 諺簡入內事: 安珩、宋祀連皆謂: ‘自本房書入。’ 云云而已。" 他餘推問事, 與前招無異。 處謙又供: "宋祀連所納臣之手書人名件記內, 鄭瑺則今已進告者也。 尹世英乃鄭瑺之友, 而業儒者也。 黃俔庶孽而業武者, 權夢齡亦業武者。 趙汴, 臣之三寸姪, 而方習武事者。 凍山, 乃宗室凍山守也。 宋璁居楊州, 而曾業武事者。 朴婿乃朴士林之壻, 而武科出身, 今爲軍器寺主簿, 而名不知者。 徐說今屬內禁衛, 吳胤弼武科出身者。 朴圖南業武, 而今居母喪者也。 祥之, 前參奉奉天祥也。 子蕃, 今被囚李成幹。 耆叟, 宗室三岐守
              明遠。 習讀官, 金光遠。 踈翁, 今被囚權磌之別號。 瑞卿, 瑞字雖誤書, 而韓忠之字。 子成, 儒生尹信之字。 士林, 前察訪朴士林。 德粹, 儒生李德粹。 士命, 觀象監官員金士命。 止源, 生員李若水。 元亮, 生員申潛。 欽之, 幼學李思欽。 挺然, 生員安珽。 敬順軍職安敬順。 宋億壽, 羽林衛也。 權世亨, 隣居業儒者也。 李僉使, 李發也。 李子, 李發之子, 而名不知業武者。 金子, 金世忠之子, 而名不知業儒者。 李珪, 年少儒生。 延玄齡, 司議。 昌齡, 別坐, 而居喪者。 季良, 前參奉趙廣佐之字。 子安, 及第李忠楗。 盧世傑, 前引儀也。 金玉精, 學生也。 和甫, 宋好禮之字。 純仲, 朴淬之字。 李以福, 業儒者, 寶之弟, 乃金寶之弟, 名不知者。 玆四十三人, 或欲作契, 而書之, 或欲識字而書之; 或聞其賢, 而書之。 金哲堅、順伊、龍孫、直文、一同、一孫、法之、貴千、貴福、順平、春孫、春伊、銅孫、四同、羅斤乃、裵孫、芿叱同、五十同、麻同、加里知、朴義山、池成萬、池永山、金直孫、車載、李介同、朴金叱同、林金萬、姜哲孫、嚴下、通魯、石林、水萬、趙富祿、李鐵孫、宋銀同、碩福、石連山、安貴同、尹同哲、伊於、伊同、朴萬金、李孝、孫弟、李仲連、鄭國同、鄭同年、尹無作、金咸、於里、山洪、延山, 玆六十人, 居母墳之傍, 而禁火、禁伐者, 欲爲稱念饋酒, 而書之耳。 背書, 自去月二十八日, 至今月初九日, 列書各日生氣福德, 遊魂絶命書塡者, 將欲陪父下鄕故, 擇吉日也。 傍書辛巳、丙午、戊申、庚戌者, 父與臣等三兄弟年甲也, 別無他情。" 又杖訊處謙, 不服。 杖訊安珩不服。 權磌更供: "宋祀連招內: 處謙等語臣曰: ‘今日, 宰相齋宿本司, 擧事何如? 詩山正、權修撰今當至矣。’ 鄭瑺招內: 磌語處謙曰: ‘君, 背父翁歸鄕, 其事將何爲之? 又若此事發覺, 則當止死其身, 遺其餘徒, 爲後日之地矣。’ 安珩招內: 處謙數出入于外, 瑭問其所由, 處諴曰: ‘詩山正、申抃、權愼到外矣。’ 安處謙招內: 權磌到臣家曰: ‘見詩山正, 知君欲爲美事。’ 臣答曰: ‘如吾如汝, 不能爲也。’ 權磌曰: ‘如此, 故詩山謂汝爲無勇也。’ 又曰: ‘吾等共爲之, 則何有不可爲之事? 不但爲虛語, 而實成此事可也。’ 以此招 辭觀之則處謙等同謀, 圖爲擧事, 事狀明白, 爾當直招云, 臣聞處謙遠行, 往其家相見敍別事, 果有之矣, 同謀擧事, 則臣實不知也。" 又杖訊權磌、安處謙, 不服。
地名: 淸道 (慶尚道, 郡)
年: 1522.0

○乙亥/御晝講。 上臨文曰: "高麗時, 倭寇甚熾, 其禍慘矣。 今亦倭奴所請, 未得一切從之, 賊變不可不慮。" 參贊官徐厚曰: "倭虜慓悍, 甚於北虜之强。 人雖曰: ‘倭奴之長技, 在舟楫、不在弓馬。’ 而臣前爲宣慰使往見之, 所持木弓, 甚長且强。 熊川縣監韓珪彎之不能引滿, 臣令小倭射之, 則果能射矣。 且其矢竹大如足指, 其鏃甚精利。 以此觀之, 倭人亦非不長於弓矢也。 今倭人所請, 不得盡從, 邊釁不可不慮也。" 特進官安潤德曰: "倭奴不可以弓矢敵我國也。 且今其所請, 決不可從。 若從其一請, 則後必請居三浦益固。 如是則國威虧損, 而邊事多虞矣。" 上曰: "若從易事, 則必請難事期, 於得請而後已也, 決不可開端也。 若一切不從, 則衝東擊西, 濟州往來之路, 將爲梗塞, 此爲可慮。 然今因客使自盡之語, 以從其請, 則國威虧損矣。" 潤德曰: "南方萬戶、僉使及軍官等擇送, 則倭奴必不能長驅入寇矣。 但茂昌之寇, 其患甚大, 而朝廷恬不致意, 深用爲悶。 黃衡在時, 言及於此, 則切齒言曰: ‘朝廷畏此小寇, 不除門庭之患, 厥終奈何?’ 云。 近者議得時, 武士皆不欲驅逐, 臣未知其意也。 縉紳之士守和親, 介冑之士言征伐, 譬猶矢人、函人之各守其任也。 今則武士反厭投矢石之間,臣恐國事誤矣。 閭延、武昌皆我土地, 臥榻之外, 豈容他人鼾睡乎? 若滋蔓熾張, 則其勢必長驅以入矣。 數月之間, 九百餘戶移居於此, 皆貪其山川土地之利也。 其利如此則其從之者必衆, 恐有尾大難掉之患。 前日議得時, 皆以爲 ‘內備然後外攘’ 云, 而不講畫其儲軍糧、備防禦之具, 恐徒言而已也。" 上曰: "足食、足兵, 國之大事。 徒議之而無實, 則文具而已。" 徐厚曰: "三道
                【忠淸、全羅、慶尙等道。】
              進上, 皆由良才而來, 將不能支。 如生物則不得已及期封進, 載輸驛馬可也, 如乾物則慶尙道進上。 由忠州水路, 載船而來可也。 忠淸道乾物亦都會於忠州封進, 則幷可以由水路載來也。 今者, 造墓軍及轎軍, 多借驛人, 其弊不貲, 請禁之。" 上曰: "驛路蘇復事, 已令兵曹磨鍊矣。"

○忠淸道
              忠州人金彦國, 奸其婢姊妹, 鄕人皆醜之。 彦國昵愛其妹婢, 聽其讒, 常敺其妻。 一日, 妻重傷將死, 懇於其父曰: "女死, 願勿訴州官。" 聞者矜之。 隣人發其事, 彦國逃匿。 父尋捕付官曰: "此子不見, 則吾家破矣。" 一鄕義妻家, 而甚彦國父子。
地名: 淸道 (慶尚道, 郡)
年: 1524.0

○甲申/聽啓覆。 典獄署囚私婢甲非, 鬪打良女者斤阿只, 落胎後致死罪, 照律絞待時, 上顧問左右, 鄭光弼曰: "相鬪之事, 不可一以打殺之律斷之。" 李沆曰: "凡人相鬪致死之事, 誠有之矣。 落胎則自應成病, 而至於死域。 此無乃落胎而因病致死耶?" 韓亨允曰: "見其情狀, 則非故殺也。" 曺繼商曰: "傷殺雖是, 然相鬪後落胎致死, 恐非打殺之例也。" 金安老曰: "雖不歐打, 使之驚動, 則落胎, 落胎則自當得病而死也。" 上命減死。 族親衛沈義孫, 以忠淸道水使軍官, 逢倭不力戰敗軍罪, 當絞。 上顧問左右, 光弼曰: "軍律之事, 當以嚴爲主。 近日軍律解弛, 前已盡達, 上亦洞照。" 安老曰: "初已定罪遠竄遐陬, 而今復拿來。 臺諫所啓之意, 必在乎欲嚴軍令也, 但非如主將也。" 上命減死。 內需司奴無其叱金, 打殺司奴千同, 當絞待時。 上顧問左右, 光弼曰: "欲救其父之被打於人也。 豈小兒, 故殺人乎?" 安老、繼商曰: "其父被打於他人, 則子當匍匐而往救。" 上曰: "其情可疑, 則此亦當減死。"
地名: 淸道 (慶尚道, 郡)
年: 1526.0

○己未/御朝講。 參贊官趙邦彦曰: "賑救飢民, 雖不可別設賑恤之局, 專委監司、都事, 則必自當親出入民間檢察矣。 今則民之流移飢饉, 幷不知之, 下民豈知? 自上委任有司之意也?" 領事李惟淸曰: "賑濟之事, 不可不爲也。 然皆爲文具, 而貧民受弊。 若民間貧乏之時, 監司、守令窮親出入則甚擾。 但監司、都事留心賑濟, 撿察守令, 則斯可矣。" 邦彦曰: "癘疫亦出於飢餒, 若不檢察, 民雖多死, 何能知之? 臣意, 設局, 亦可爲也。" 參贊官尹仁鏡曰: "臣見忠淸道農事形止, 洪州等海邊十七官災傷尤甚, 其餘山谷各官田穀, 雖云稍稔, 然民甚貧乏, 僅得延命。 且溫陽郡溫井近處居私奴裵同家, 死者五人。 臣疑其死, 而問之, 則所食有裕餘矣。 以此病傳染, 至於二十餘家, 一家死者或三、或四, 其爲癘疫明矣。 臣上來時, 留溫陽一日, 問之則病勢稍歇云。" 上曰: "瘟疫, 無時無之。 然忠淸道固異於常, 須及未熾盛, 救藥可也。" 掌令尹思翼曰: "賑濟之事, 雖似文具, 而不可不爲也。 若以無益而廢之, 則自上恤民之意, 民何得知乎? 大抵凶年, 監司、都事必當盡心救恤, 而亦在於守令所爲如何耳。 或有飢死之民, 守令匿不以告。 往者, 李守英爲北靑判官, 以此罪拿來, 其終罷黜。 若監司盡心檢察, 則守令雖無誠心, 亦有勉强救之之理。" 邦彦曰: "設局賑民, 所當預爲也。 若不可設局, 則專付有司責效, 亦可也。" 思翼仍啓監察事, 不允。 上曰: "近觀, 文臣多補外郡。 若可用人, 則京官有闕處, 擬望可也。" 思翼曰: "昔者, 江原道無文臣守令, 故試場時, 或遣京官, 今則文臣守令居半。 是故, 銓曹注擬之時, 每有乏人之嘆。" 同知事許硡曰: "文臣雖有可當, 侍從、臺諫者, 或以親老呈辭, 不得已除外郡。 如此之類, 似乎難處者也。 成廟朝 ‘人誰無父母?’ 非徒不爲守令也, 都事亦不爲之, 故門蔭之人, 多爲都事, 而至如掌令、持平, 亦或交差矣。" 惟淸曰: "臣及知世祖末年之事, 文臣乞郡, 一時笑之, 家門亦鄙之。 今則雖無老親, 紛紛乞郡, 甚爲不美。 須擇差京官後, 差外官則內重外輕之意, 得矣。" 思翼曰: "六鎭判官, 以文臣交差, 似乎未便。 若文臣爲府使則可矣, 判官欲施爲於其間, 則弊必生矣。 以此觀之, 雖以文臣差判官, 無益矣。" 上曰: "兩界以文臣交差, 先王時法也。 然府使則可爲也, 判官, 固不關係。 前者, 沈彦光於臺諫、侍從, 可當之人, 故令遞矣, 而大臣以爲不可, 故還收遞命矣。 大抵, 邊方多差文臣, 不可也。" 惟淸曰: "邊方交差文臣, 若有事變, 則甲冑之事, 何能爲乎? 萬一事在不幸, 悔何及耶?" 許硡曰: "聞北道來人之言, 文臣交差甚當云。"
地名: 淸道 (慶尚道, 郡)
年: 1527.0

○癸亥/臺諫啓前事, 不允。 掌令李弘幹啓曰: "臣往忠淸道時, 聞掌苑署以今年旱甚, 果木全不結實, 報該曹, 行移于忠淸道, 分定各官, 令民間上納。 今年旱氣, 非獨京中, 外方皆然, 民間豈易得哉? 都會官, 收緜布於民間, 以給掌苑署奴子, 而防納, 至爲未便。 若於未收合之前, 下諭勿徵則民受一分之惠矣。" 傳曰: "若非臺諫之啓, 外方民弊, 予何能知? 掌苑署果木, 不用意培養, 以致卜定外方, 貽弊於民, 至爲非矣, 其推之。 且勿令卜定民間。"

○忠淸道
              恩津縣私奴千石, 震死。
地名: 淸道 (慶尚道, 郡)
年: 1531.0

○李任, 承命入來回啓曰: "洪遇龍所謀據奸侍婢之名, 臣非不知, 然其事狀昭然, 窮鞫則其名, 自然顯著也。" 傳曰: "所啓當矣。 予非欲必知其名而問之也。 侍婢非一人, 欲盡推之, 則事似紛亂。 問之者, 欲易推也, 非强問也。"
                【洪遇龍招曰: "臣去庚寅年九月, 始得傷寒證, 或臥或起。 十月二十九日, 貴人自山陵還來時, 歷入錦原君家留歇, 臣力疾問安。 貴人適氣條不平, 再進問安而退。 十一月初六日, 貴人入闕時, 更進問安。 其時陪侍內官等詳知矣。 且王子君家格嚴隔, 內人出來時, 則尤爲謹嚴。 貴人自山陵初來, 上下遑遑, 哭泣憂恤之際, 臣雖無狀, 遽生淫慾, 白晝稠人, 屢欲奸宮禁侍婢耶? 臣素多疾病, 本不近色, 通奸設計, 尤爲無理。 前日憲府緘問, 有婢名昭昭難掩之辭。 臣疑慮族親嫌遠之人, 以黯黮難明之事, 構成虛說, 傳播于人, 謀陷重罪也。 臣曖昧情由及昏暮不出外事, 侍婢(夫)
                    〔力〕
                  拒驚呼時, 聞聲之人及其時陪侍內官, 與錦原君家婢僕等憑問, 則可明。" 云。 以不承服刑問, 遇龍不受杖服曰: "貴人還自山陵, 留在錦原家, 臣托以問安, 親近出入。 見一宮禁侍婢, 謀欲據奸。 今當國恤卒哭內, 恣生淫慾, 褻瀆悖戾, 大無臣子之意。" 遂徒配于忠淸道
                  洪州
                  世川驛。 臺官以輕照論啓, 更加考訊, 遇龍供曰: "貴人還自山陵, 歷入錦原君家時, 托以問安, 出入其家。 至初昏, 獨坐外廊, 宮禁侍婢雪伊, 自內出來, 遽生慾心, 謀欲據奸, 執其肩背侵之, 而其婢力拒驚呼, 聲聞于外。 大無臣子之義。" 云。 減死杖流于全羅道
                  海南縣。】
              
            

○甲寅/臺諫啓前事。 朴元謙依允, 餘不允。 憲府啓曰: "蔚珍居定虜衛鄭希忠, 狀訴唐津縣監朴秀榮, 以自己奴婢推刷事, 濫騎驛馬, 過慶尙道, 至江原道
              蔚珍縣奴子家, 留數日乃還云。 問于忠淸道觀察使, 則明火强盜, 指向慶尙、江原等道, 故令唐津縣監朴秀榮, 密封起送探問云。 秀榮若因公事而往, 則到江原道, 當先見監司, 措置捕盜事, 不必只留奴子家而還也。 聞監司朴光榮, 與朴秀榮連婚, 聽其私請, 致令濫騎, 橫行三道, 至於移文之時, 以捕盜事, 誣飾答通。 秀榮請于監司, 濫騎橫行, 皆爲非矣。 請皆罷職治罪。" 傳曰: "朴光榮等事, 至爲駭愕。 依啓罷職推考。"
地名: 淸道 (慶尚道, 郡)
年: 1533.0

○告者私奴五十斤, 淸路隊劉千年等言內, 龍山居皂隷李山松敎諭我等, 各裝載木綿于一船, 向忠淸道
              洪州
              興陽串, 貿易沙器, 接置其處而來。 山松又言, 濟州行商, 頗有利云。 與我等及江華居金車載、龍山居文里同墨石、南大門外居名不知姓朴者一人、南小門洞近處居名不知姓劉者一人, 幷八人爲格軍, 共乘龍山居宋豆乙彦船隻, 又往洪州前所接置沙器之地, 載其沙器與雜物。 山松詐稱發向濟州, 在大洋中, 幾十四五日, 始泊連陸無人小島之渚。 山松, 卽先往人居處, 帶一人來相與語, 頗解本國言語及漢語, 山松亦解漢語焉。 時夕水方至, 引船艤海岸, 乃連陸之地。 山松貿易之物, 雖不能細知, 大槪以沙器雜物, 貿唐忝米、粟米、赤豆、皮粟、白菜種等物。 卽有老爹捕我等去, 至一官府, 有一官員坐問曰: ‘汝輩何處來人乎。’ 於是改五十斤名爲朴同, 改千年名爲鄭回, 其餘他辭, 皆直招, 李山松指揮也。 卽饋飯後, 命二人守我等船隻, 山松作計, 每人布一匹、沙器二十竹贈給, 乘潮水逃來。 詮聞此事, 國法所大禁, 故我等自告。"
地名: 淸道 (慶尚道, 郡)
年: 1534.0

○甲申/憲府啓前事。 又啓: "忠淸道觀察使金楊震、公州牧使李弘幹、扶餘縣監朴夢禹, 欲脫世榮殺人之罪, 僞據不用文記, 用情故縱, 情狀判然。 觀察使以世榮不用文記以爲, 雖不依法經官, 奴主之名已定, 以死囚推考與否, 蒙宥當否, 粘移刑曹取決, 而刑曹官吏等, 詳見作文, 知其非奴主之間, 而以家長不告官司敺殺者之律, 用情故縱, 皆不可不徵。 其時觀察使等及刑曹堂上、色郞, 請竝先罷後推。" 傳曰: "先罷則不可, 推考可也。 餘亦不允。"

○忠淸道觀察使丁玉亨啓曰: "沔川居士族故吳世昌妻李氏, 切隣接私奴都致通奸事, 其奴子等, 執而告官, 且赤脫李氏衣服, 有傷打下。 其事干七十餘人, 分囚各官, 時方推考。 但差使員往來推問, 事必輕歇, 恐成老獄。 臣適來, 略抄啓之。" 傳曰: "李氏私奴通奸, 文記繁多, 卽不能盡見矣。 李氏之事若實, 則所係甚大。 但時俗甚詐, 其奴子之心, 亦不知其何如矣? 當以上京推之。 事干甚多, 而終若無實, 則其弊亦多。 欲以諳練京官, 爲敬差官, 發遣問之。"
地名: 淸道 (慶尚道, 郡)
年: 1535.0

○壬戌/臺諫啓具渰事, 不允。 憲府啓曰: "今見忠淸御史所捉淸州牧使李弘幹、判官尹興孝等, 其親厚人處, 有私贈之物。 此則非如官庫不法之物現捉之例, 請先罷。 石城縣監閔世良, 官庫之物, 旣私與於韓忠義衛、靑城君等處, 而高山
              金正郞處, 亦有贈給。 右正郞稱號人, 必是金憲胤也。 世良登第之初, 雖還入史職。 但其爲人, 奸謟、邪毒, 媚事權奸, 當李荇謀陷臺諫之時, 預知日期, 揚臂肆毒, 多發慘酷之言, 爲李荇鷹犬。 由是爲物論所不容, 出守于外, 猶不懲咎。 非徒猥濫行私, 以至輸送官物於他道謫人, 以酬舊恩。 至爲邪譎。 請拿來推考。 如南小門宅, 李忠義等人, 推世良, 則自當現出矣。 且憲胤得罪朝廷, 謫在內地, 上恩至重, 所當謹愼、畏懼, 杜門屛處, 其於訪問贈遺, 一切謝絶矣, 而今乃受人贈物, 頓無懲艾之意。 可見其勢焰之尙盛, 人之背公死黨者, 至於貼榜, 而猶不知戢也? 請竝拿推。 今次齊陵行幸時, 有竝祭于平靖公與尹殷老等墓之事。 此雖聖上至情所發, 然展敬於先后陵寢之時, 如所經前代, 有功德之墓與先賢有功於斯民者, 則祭之可也, 外舅之墓, 不可設行。 況殷老, 是外戚中無功者也。 豈宜致祭? 固非帝王承宗統重祀事之意。 非徒不合於禮文, 亦且似涉情私, 請竝勿祭。 有外方居有病單弱人家基, 連接於宋叔瑾家, 叔瑾冒呈奪占, 任然造家, 頏不忌憚。 敢行如此無道之事, 不可不懲, 府方緘問, 自有其罪, 家基則令攸司, 爻其冒受立案, 推還本主。 李芝, 以有識朝官, 占奪寡婦家基, 非理强訟。 罷職纔經數朔, 遽爲敍用, 至爲未便。 請還收成命。 林洙, 以僞造文記, 非理好訟, 奴事權奸, 居家亦多無行之事, 不齒仕版, 未滿一朔, 遽登仕路。 如此則奸何所懲? 物論殊駭。 請丞收成命。" 諫院啓曰: "頃者權奸等, 各以所犯, 雖已抵罪, 尙有得保首領, 而其枝孽兇徒, 亦有混齒朝列, 朝廷政刑之失, 已甚矣。 然且遲回兩間者, 在朝則佯爲公論, 在家則曲爲身謀, 或締結罪人, 漏泄朝議, 或陰引輸情, 爲後日地者, 亦多有之, 凡在公論, 痛憤極矣。 今觀忠淸道御史所捉石城縣監閔世良, 於高山
              金正郞處, 有贈遺之物云。 所謂金正郞, 卽罪人憲胤也。 雖不關之罪, 旣見竄謫, 則猶不可交通。 況憲胤, 事關宗社, 得罪朝廷。 其至今苟逭天誅, 尙多未快於國論。 世良本以傾邪無狀, 不畏國法, 交通兇孽, 暗示私恩, 以冀後日。 其情、其計, 莫此爲狡, 所關甚重。 請拿推治罪。 國家所重, 莫過於祀事。 當祭而不祭, 不當祭而祭之, 皆非其禮。 今聞齊陵行幸時, 遣官致祭于尹殷老之墓事, 有敎云。 致祭殷老, 於義、於禮, 皆甚不當。 若祭及於此, 則與所經陵寢相敵, 非徒未穩於一時之論, 恐有後世之議。 請命勿擧。 齊陵行幸時, 承政院, 令京畿各官支供云。 爲一政院, 而五六邑守令, 三四日程途, 一應鋪陳器皿, 支供雜物, 駄載、負戴, 相望於道, 其弊不貲。 非但此也, 政院使令及下吏等猥濫之弊, 雖在常時, 倍於他司。 況於郡邑支餉之際, 憑公責辦, 因緣作弊, 倍多。 且前者英陵行幸時, 不令各官支供。 請依前例, 以除民弊。 前年諸事已辦, 臨幸而未行, 其弊則如一, 不得已事外, 凡可除之弊, 不可不祛, 故敢啓。" 傳曰: "淸州官吏及閔世良、金憲胤、宋叔瑾、尹殷老墓致祭等事, 皆如啓。 李芝、林洙, 其所失, 果爲非矣。 然以一時之誤, 不可永棄, 敍用無妨, 不須改之。 政院支供之事, 令司饔院爲之, 則駄載轉輸之物, 皆京畿各官所納, 事體有異, 而各官守令輸來支供, 亦果有弊, 不知何如, 而可也。 政院問于支應使以啓。"
地名: 淸道 (慶尚道, 郡)
年: 1536.0

○壬戌/傳于政院曰: "今見忠淸道觀察使
                【尹安仁】
              啓本, 則黃澗居喪人吳汝井, 欲殺其奴末元、銀環之際, 其母止之, 乃幽閉其母於別室, 縊殺末元、銀環後在逃。 且不謹父喪, 大關綱常。 寺刹里巷, 令搜捕事, 有旨于各道, 亦搜于京中。 其捕告節目, 令義禁府磨鍊以啓。"
地名: 淸道 (慶尚道, 郡)
年: 1537.0

○甲子/憲府啓曰: "忠淸道人李禮、呂允謹, 奴婢相訟時, 兵使李亨順, 受呂允謹奴婢六口而請囑云。 此事時方推閱, 兵使不可在本道, 請遞。" 傳曰: "觀察使、守令聽訟, 而節度使則無此也。 節度使受其奴婢, 請囑于監司守令乎? 若然則不但遞之而已, 閱其眞僞, 定罪可也。 方面重任, 雖不可輕遞, 然所啓如此, 遞之可也。"

○左議政尹殷輔、右議政柳溥啓曰: "六曹堂上, 皆入面對乎?" 傳曰: "世宗朝, 黃喜、許稠, 乃賢相, 夜半或有召問國事之時。 雖非自見, 博採群言而啓之矣。 今六曹皆入則似擾, 但尹安仁, 則有所啓之事, 許令竝參。" 上御宣政殿, 尹殷輔、柳溥、尹安仁、都承旨林百齡、記事官林亨秀、李無彊、南應雲入侍。 上使內官, 持安仁所書啓, 使百齡示大臣。 上曰: "昨見禁府啓意, 許沆、蔡無擇, 先入京家, 許洽又來云, 喪人宜在廬而在家, 此必安老招來。 然別無形迹, 故不問。 以此觀之, 許坰之潛往沆家, 甚爲邪慝, 命囚於詔獄矣。" 殷輔曰: "此三人, 皆遭親喪, 棄廬而入來, 事甚怪異。 坰之夜半往來者, 必通朝議, 欲聞其指揮。 連二夜屬耳相話, 必有人所不得聞之事, 情狀極爲綢繆。 其蹤迹詭秘甚矣。" 上曰: "政府、六曹啓元老等事時, 有叔姪之語。 予亦見此語, 不知指何人也。 他人則不知, 而坰獨知之云, 極爲疑怪矣。 前於經筵, 發 ‘顚不扶, 危不持, 將焉用彼相’ 之語, 而警其大臣者, 欲使大臣扶持國家也, 而大臣見國事日非, 不之救則可乎? 書曰: ‘惟辟作福, 惟辟作威。’ 臣無有作福作威, 威福在下, 則宗社豈有安寧? 此非徒不言之責, 而亦由予待之失其宜也。 (瓜牙)
                〔爪牙〕
              腹心之徒, 若盡罪之, 此非美事, 恐有國脈之傷, 然其甚者, 不得不治。 分別輕重而治之, 乃臺諫之事。" 安仁曰: "以目覩之事言之, 臣與許洽, 同爲承旨。 其時有國恤,
                【貞顯王后。】
              上祭孝敬殿, 上下皆致。 臣下雖有大事, 不可托故, 而洽在公廳, 公然言之曰: ‘父
                【確。】
              自三陟, 來宿于平丘, 我可往省。’ 洽爲左承旨, 丁玉亨爲都承旨, 禁之不可强, 歸平丘經宿之地。 親祭之日, 父或病而危急, 則猶可往見, 其父無恙, 祭後亦可往見也。 近日洽家奴子, 辱打其隣儒。 刑曹發羅將捉其奴, 洽大怒, 囚其羅將於義禁府。
                【洽爲禁府堂上。】
              禁府, 乃詔獄也。 洽安得而囚人? 許沆奪柳禮臣之子
                【涵。】
              之婢, 聞者痛憤。 其時柳灌, 爲刑曹判書, 聽其訟。 知其情, 而欲卞是非, 沆嗾蔡無擇, 啓罷柳灌。 臣爲忠淸道監司時, 見朴守良問其事, 守良曰: ‘京中以言, 此爲惡禮臣之子, 不可不放。’ 柳溥雖與禮臣切親, 殷輔則可以言也。" 百齡曰: "蔡無擇爲大司憲時, 金亹爲執義。 無擇聽沆之嗾, 爲公事, 多爲作非, 亹欲救之, 懼被罪而不能也。 一日亹謂臣曰: ‘無擇爲沆也如此。’ 云。 臣見許沆, 問其事, 沆曰: ‘今若以柳灌爲然, 則自上知吾之誤也。’ 云。 左右之臣, 有欲泣而陳之者, 畏沆之威而不能發。 許洽執拘刑曹, 羅將囚禁府, 刑曹可以爲公事請罪, 而怵於威勢, 以洽奴爲無罪而放之, 人皆痛憤。 許洽事, 昨在政廳, 蘇世讓與蔡世傑言之也。 世傑與洽爲姻家, 故明知其事矣。 先是, 蘇世讓謂禁府郞官曰: ‘久囚之人, 何不放?’ 郞官震慄不敢出聲曰: ‘許知事所囚, 不敢放也。’ 其威能刦人, 類如此。" 殷輔曰: "此其現著之事。 挾私憤中毒, 人所不知者, 不可勝計。" 百齡曰: "咸昌訓導,
                【趙繼盧父子也。】
              怨金安老、朴洪鱗, 故羅織而徙邊。 書曰: ‘小民怨汝詈汝, 則皇自敬德。’ 天子尙然, 況臣子乎? 安老囑諫官, 欺罔啓達, 自上命拿來。 雖怨安老, 臺諫之所不當啓推, 而亦非拿來之事也。 其時臣爲承旨, 欲啓之不能。 若啓達, 則臣必死於安老之手。 臣死, 不足惜也, 臣死之後, 若曰, ‘某也言此而被害’, 人皆不言, 則豈不是可懼乎? 自上議此人之事, 他相, 皆云非也。 安老則逼己之事, 所不當議也, 而列陳其罪, 至書訴倅
                【咸昌縣監。】
              之事, 其爲邪慝極矣。 其時有赦, 人皆喜此人可免, 自上敎之曰: ‘此人不可入於赦也。’ 安老之事, 自上何以如此? 人莫能測矣。 遠地村巷, 一言其惡, 臺諫論啓而罪之, 誰敢復言? 臣於其時, 不能啓而今始陳之, 亦爲未安。 新宣陵作主之時, 有私匠善手。 安老托以造國神主啓請, 送于開城府, 造其軺軒。
                【時, 其兄安鼎爲留守。】
              奉常寺正李純謂安老曰: ‘非此人, 無能造國神主者。’ 安老曰: ‘可以之次於此人者, 造之。’ 是以己所乘之軺爲重, 而以國母神主爲輕也。 此豈人臣之事乎? 人心由是而解體。 附者雖有大罪, 爵祿如舊, 忤者雖無辜, 禍患不免。 其爲惡, 曷有窮已? 大抵不賞賢、不罪惡, 雖以堯舜之聖, 不能治天下。 若罪重大, 諉諸大臣而不殺, 後日雖有安老, 何所懲哉? 臣子之惡, 無如安老者。 不殺何爲?" 安仁曰: "所謂造主者, 名松邁, 方好義之奴。
地名: 淸道 (慶尚道, 郡)
年: 1538.0

○辛未/憲府啓曰: "知中樞府事鄭百朋, 以貪鄙論遞刑曹判書, 而尙兼同知經筵未便, 請改正。 李亨順, 前以北道邊將, 侵漁軍卒, 胡地買賣。 爲忠淸道兵使時, 受訟者賂贈奴婢。 又赴京時, 買賣貪鄙, 人皆曰: ‘與趙賢範無異。’ 如此之人, 容置朝列, 則無以懲戒貪風, 請勿留難。" 皆依允。

○御夕講。 特進官韓胤昌曰: "臣前爲忠淸道觀察使時, 見水軍及凡軍卒之弊, 役重故勢不可支矣。 軍卒有闕立者, 則其侵責所及者甚廣, 故切族及遠族、三切隣, 亦不能當之, 棄其産業, 而率皆流離散亡。 然則國家軍卒, 不十年, 將爲板蕩矣。 尹安仁前爲忠淸道觀察使時, 凡人婢夫及雇工, 搜探定軍役。 雖曰定軍役, 隨卽逃散, 以其本役太重故也。 水軍若不甚苦, 則豈樂爲僧哉? 京中水軍及步兵之價, 隨歲漸高, 誠非細故也。 忠淸山郡, 材木已盡。 故山郡居民, 收合緜布, 貿于京江而納之, 一小樑之價, 至於綿布三十餘同云。 將不多時, 至於百同矣。 都邑開創歲久, 生齒日繁, 而人家務極宏大。 造家則雖不得不爲, 若少其間閣。 則弊可少除也。" 上曰: "忠淸水軍之弊, 已與大臣議之矣。 興陽塲, 雖弊之一端, 然亦以爲有弊而改之也。 大抵物價與侈靡, 爲俗已痼, 雖令法司紏檢, 不能卒變矣。"